Ego Petrus, comes Autissiod. et Tornodori, notum facio universis, presentibus et futuris, quod donavi et concessi burgensibus de Tornodoro Pasticium ad communem utilitatem ville, et ad communem usum. Concessi etiam eis quod, quando voluerint vindemiare poterunt per communem assensum ville et prepositi mei et quatuor burgencium electorum; et si prepositus communi assensui ville et quatuor burgencium electorum resisteret, ipsi nichilominus, si commune bonum ville imminere viderint, vendemiabunt. Preterea concessi eis quod ipsi poterunt mittere custodes in vineis et in bladis per communem assensum ville et prepositi, et quatuor electorum; et si prepositus communi bono ville resisteret, burgenses et quatuor electi nichilominus custodes in vineis et bladis instituent et destituent, si viderint expedire. Concessi etiam eis quod non capiam vel capi faciam quadrigas vel aurigas qui venient pro aliqua negociatione facienda, pro aliquo negotio quod mihi emerserit sive de fortalicia, sive de alio. Actum, anno Domini millesimo ducentesimo duodecimo, mense octobri.